
Betegtájékoztató: Információk a beteg számára 

Bympero 5 mg/5 mg filmtabletta

bizoprolol-fumarát/perindopril-arginin


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer a Bympero, és milyen betegségek esetén alkalmazható?
2.	Tudnivalók a Bympero szedése előtt
3.	Hogyan kell szedni a Bympero-t?
4.	Lehetséges mellékhatások
5.	Hogyan kell a Bympero-t tárolni?
6.	A csomagolás tartalma és egyéb információk


1.	Milyen típusú gyógyszer a Bympero, és milyen betegségek esetén alkalmazható?

A Bympero két hatóanyagot – a bizoprolol-fumarátot és a perindopril-arginint – tartalmaz egy tablettában:

· a bizoprolol-fumarát a béta-blokkolóknak nevezett gyógyszerek csoportjába tartozik. A béta-blokkolók lassítják a szívritmust és így javítják a szívizomzat munkájának a hatékonyságát, melynek során továbbítja a szervezetbe a vért.
· a perindopril-arginin egy angiotenzinkonvertálóenzim- (ACE) gátló. Ezek a gyógyszerek a vérerek tágításával fejtik ki hatásukat, ennek köszönhetően a szív könnyebben pumpálja keresztül rajtuk a vért.

A Bympero-t a magasvérnyomás-betegség (hipertónia) és/vagy krónikus, de stabil állapotú szívelégtelenség (vagyis, ha a szív képtelen a szervezet szükségleteinek megfelelő vérkeringést fenntartani és ennek következményeként légszomj és duzzanat alakulhat ki) kezelésére és/vagy az olyan szívvel kapcsolatos események kockázatának csökkentésére alkalmazzák, mint a szívroham, azoknál a betegeknél, akiknek stabil koszorúér-betegségük van (olyan állapot, amikor a szív vérrel való ellátása csökken vagy gátolt) és olyanoknál, akiknek már volt szívrohamuk és/vagy megoperálták őket azért, hogy a szív vérellátását javítsák, kitágítva a szívet ellátó ereket.


2.	Tudnivalók a Bympero szedése előtt

Ne szedje a Bympero-t:
· ha allergiás a bizoprololra vagy bármely más béta-blokkolóra, a perindoprilre vagy bármely más ACE-gátlóra vagy a gyógyszer (6. pontban felsorolt) bármely egyéb összetevőjére;
· ha szívelégtelenségben szenved, mely hirtelen súlyosbodik és/vagy amely kórházi kezelést igényelhet;
· ha kardiogén sokkban szenved (a szív súlyos rendellenes működéséből eredő nagyon alacsony vérnyomás);
· ha olyan szívbetegségben szenved, mely eredményeként lassú vagy szabálytalan szívverés jelentkezik (másod- vagy harmadfokú AV-blokk, szinuátriális blokk, szikk szinusz szindróma);
· ha a pulzusszáma alacsony;
· ha nagyon alacsony vérnyomásban szenved;
· ha súlyos asztmában vagy súlyos krónikus tüdőbetegségben szenved;
· ha súlyos vérkeringési problémája van a végtagjaiban (például Raynaud-betegség), mely a kézujjak és lábujjak bizsergését, elfehéredését vagy elkékülését okozhatja;
· ha kezeletlen feokromocitómában szenved (a mellékvesevelő ritka daganata);
· ha vére túl sok savat tartalmaz (metabolikus acidózis);
· ha korábbi ACE-gátló-kezelés kapcsán a következő tüneteket tapasztalta: nehézlégzés, az arc, a nyelv vagy a torok duzzanata, intenzív viszketés vagy súlyos bőrkiütések, illetve ha Ön vagy a családjából bárki hasonló tüneteket észlelt bármely más körülmények között (ezt a betegséget angioödémának nevezik);
· ha több mint 3 hónapos terhes [azonban a terhesség korai szakaszában sem ajánlott szedni a Bympero-t (lásd a “Terhesség” című részt)];
· ha cukorbetegségben szenved vagy károsodott a veseműködése, és egyidejűleg aliszkirén hatóanyag-tartalmú vérnyomáscsökkentő gyógyszert kap;
· ha művese-kezelésben, vagy bármely vérszűrő eljárásban részesül. Az alkalmazott berendezéstől függően a Bympero-kezelés nem biztos, hogy megfelelő Önnek;
· ha olyan vesebetegségben szenved, ahol a vese vérellátása csökkent (veseartéria-szűkület);
· ha szívelégtelenség kezelésére szakubitrilt és valzartánt tartalmazó gyógyszert szed jelenleg vagy szedett korábban, mivel ilyenkor fokozott a kockázata az angioödéma (hirtelen fellépő duzzanat a bőr alatt, olyan területen, mint például a torok) kialakulásának (lásd „Figyelmeztetések és óvintézkedések” és „Egyéb gyógyszerek és a Bympero”).

Figyelmeztetések és óvintézkedések
A Bympero alkalmazása előtt beszéljen kezelőorvosával vagy gyógyszerészével, ha Ön:
· cukorbeteg;
· vesebeteg (beleértve a veseátültetést) vagy művese-kezelésben részesül;
· májműködési zavarban szenved;
· aortaszűkületben vagy mitrálisbillentyű-szűkületben szenved (a szívből induló fő verőér szűkülete, illetve a szívben a bal pitvar és kamra közötti billentyű szűkülete), vagy úgynevezett szívizom-megnagyobbodásban szenved (a szívizom egyfajta betegsége) vagy veseartéria-szűkületben szenved (a veséket vérrel ellátó verőér szűkülete);
· ha a vérében kórosan magas az aldoszteron nevű hormon szintje (primer aldoszteronizmus);
· szívelégtelenségben vagy bármely más szívproblémában szenved, mint például enyhe fokú szívritmuszavar vagy nyugalomban jelentkező erős mellkasi fájdalom (Prinzmetal-angina);
· úgynevezett kollagén-érbetegségben (kötőszöveti rendellenesség) szenved, mint például szisztémás lupusz eritematózusz vagy szkleroderma;
· sószegény étrendet tart vagy káliumtartalmú sópótlókat használ (a vérben túl magas káliumszint, mely szívritmuszavart okozhat);
· közelmúltban hasmenés, hányás fordult elő Önnél vagy szervezete sok vizet vesztett (a Bympero vérnyomásesést okozhat);
· LDL-aferezis előtt áll (a koleszterin eltávolítása a véréből egy gép segítségével), jelenleg allergia elleni kezelésben részesül, illetve méhcsípés vagy darázscsípés okozta allergiás tünetek hatását csökkentendő úgynevezett deszenzibilizáló kezelés előtt áll;
· koplal vagy szigorú diétát tart;
· műtéti altatás (általános érzéstelenítés) és/vagy nagyobb sebészeti beavatkozás előtt áll;
· bármilyen végtagi vérkeringési zavarban szenved;
· asztmás vagy krónikus tüdőbetegségben szenved;
· pikkelysömör (pszoriázis) betegségben szenved (vagy volt ilyen betegsége);
· a mellékvese daganatában szenved (feokromocitóma);
· pajzsmirigy-működési zavarban szenved (a Bympero elfedheti a pajzsmirigy-túlműködés tüneteit);
· angioödémában szenved (az arc, az ajkak, a nyelv vagy a torok duzzanatával járó súlyos allergiás reakció, mely nyelési és légzési nehézséget okozhat). Ez a kezelés során bármikor előfordulhat. Ha ilyen tüneteket tapasztal, hagyja abba a Bympero szedését és azonnal forduljon orvoshoz;
· feketebőrű, mert Önnél nagyobb lehet az angioödéma kialakulásának kockázata, továbbá előfordulhat, hogy ez a gyógyszer kevésbé hatékonyan csökkenti a vérnyomását, mint nem feketebőrű betegek esetében;
· a következő, magas vérnyomás kezelésére szolgáló gyógyszerek bármelyikét szedi:
· angiotenzin II-receptor-blokkoló (ARB) (zartánok néven is ismertek – például valzartán, telmizartán, irbezartán), különösen akkor, ha cukorbetegséggel összefüggő vesebetegségben szenved;
· aliszkirén.
Kezelőorvosa rendszeresen ellenőrizheti az Ön veseműködését, vérnyomását és az elektrolitszinteket (például kálium) a vérében. Lásd még a „Ne szedje a Bympero-t” pontban található információkat.
· ha az alábbi gyógyszerek bármelyikét szedi, az angioödéma kockázata Önnél megemelkedett:
· racekadotril (a hasmenés kezelésére szolgáló gyógyszer);
· szirolimusz, everolimusz, temszirolimusz és egyéb, úgynevezett mTOR-gátlók osztályába tartozó gyógyszerek (szervátültetés során a beültetett szervek kilökődésének megakadályozására vagy daganatos betegség kezelésére szolgáló gyógyszerek);
· szakubitril (a valzartánnal fix dózisú kombinációban elérhető gyógyszer), tartósan fennálló szívelégtelenség kezelésére;
· linagliptin, szaxagliptin, szitagliptin, vildagliptin vagy más, az úgynevezett gliptinek osztályába tartozó gyógyszer (cukorbetegség kezelésére alkalmazott gyógyszerek).

Ne hagyja hirtelen abba a Bympero szedését, mivel ez szívműködésében súlyos állapotromlást okozhat. A kezelést nem szabad hirtelen megszakítani, főleg koszorúér-betegségben szenvedő betegeknél.
Feltétlenül közölje kezelőorvosával, ha úgy gondolja, hogy terhes, vagy terhes lehet. A Bympero szedése a korai terhesség időszakában nem ajánlott. Nem szabad szedni a gyógyszert, ha Ön több mint 3 hónapos terhes, mivel súlyos károkat okozhat a magzatnak, ha a terhességnek ebben a szakaszában szedi (lásd a „Terhesség” című részt).

Gyermekek és serdülők
A Bympero alkalmazása nem javasolt 18 év alatti gyermekeknél és serdülőknél.

Egyéb gyógyszerek és a Bympero
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Néhány gyógyszer megváltoztathatja a Bympero hatását vagy a hatásuk megváltozhat a Bympero miatt. Ez a kölcsönhatás csökkentheti az egyik vagy mindkét gyógyszer hatékonyságát. Az is előfordulhat, hogy a kölcsönhatás miatt nő a mellékhatások kockázata vagy súlyossága.

Feltétlenül tájékoztassa kezelőorvosát, amennyiben az alábbi gyógyszerek valamelyikét szedi:
· vérnyomáscsökkentők vagy szívbetegségben alkalmazott gyógyszerek (például amiodaron, amlodipin, klonidin, digitálisz glikozidok, diltiazem, dizopiramid, felodipin, flekainid, lidokain, metildopa, moxonidin, prokainamid, propafenon, kinidin, rilmenidin, verapamil);
· egyéb vérnyomáscsökkentők, beleértve az angiotenzin II-receptor-blokkolókat (ARB), aliszkirént (lásd még a „Ne szedje a Bympero-t” és a „Figyelmeztetések és óvintézkedések” pontban található információkat) vagy vízhajtók (olyan gyógyszerek, melyek megnövelik a vese által előállított vizelet mennyiségét);
· káliummegtakarító gyógyszerek (például triamteren, amilorid), káliumpótló készítmények vagy káliumtartalmú sópótlók, vagy egyéb gyógyszerek, amelyek növelhetik a kálium mennyiségét a szervezetben (például a heparin, ami a vérrögök kialakulásának megelőzésére szolgáló gyógyszer; a bakteriális fertőzések kezelésére alkalmazott trimetoprim, illetve a ko-trimoxazol, más néven trimetoprim/szulfametoxazol);
· szívelégtelenség kezelésére szolgáló káliummegtakarító gyógyszerek: napi 12,5–50 mg adagban alkalmazott eplerenon és spironolakton;
· a sokk klinikai tüneteinek kezelésére alkalmazott szimpatomimetikumok (adrenalin, noradrenalin, dobutamin, izoprenalin, efedrin);
· esztramusztin (daganatos megbetegedések kezelésére alkalmazzák);
· leggyakrabban a hasmenés kezelésére alkalmazott gyógyszer (racekadotril), vagy olyan gyógyszerek, amelyek az átültetett szervek kilökődésének megakadályozására szolgálnak (szirolimusz, everolimusz, temszirolimusz és az úgynevezett mTOR-gátlók osztályába tartozó egyéb gyógyszerek). Lásd a „Figyelmeztetések és óvintézkedések” pontot.
· szakubitril/valzartán (tartósan fennálló szívelégtelenség kezelésére alkalmazott gyógyszer). Lásd a „Ne szedje a Bympero-t” és a „Figyelmeztetések és óvintézkedések” pontot;
· lítium (mánia vagy depresszió kezelésére szolgáló gyógyszer);
· a depresszió kezelésére szolgáló bizonyos gyógyszerek (például imipramin, amitriptilin, monoaminooxidáz- (MAO) gátlók [kivéve MAO-B-gátlók]);
· a skizofrénia kezelésére alkalmazott bizonyos gyógyszerek (antipszichotikumok);
· az epilepszia kezelésére alkalmazott bizonyos gyógyszerek (fenitoin, barbiturátok például fenobarbitál);
· műtétekkor alkalmazott altatószerek (anesztetikumok);
· értágítók, beleértve a nitrátokat (olyan készítmények, amelyek tágítják a vérereket);
· trimetoprim (fertőzések kezelésére szolgáló gyógyszer);
· immunszuppresszív gyógyszerek (a szervezet védekező mechanizmusát csökkentő gyógyszerek), melyeket autoimmun betegségek kezelésére vagy transzplantációs műtéti beavatkozás után alkalmaznak (például ciklosporin, takrolimusz);
· allopurinol (köszvény kezelésére szolgáló gyógyszer);
· paraszimpatomimetikumok (például Alzheimer-kór vagy zöldhályog kezelésére);
· zöldhályog (glaukóma) kezelésére alkalmazott béta-blokkoló szemcsepp (a szembelnyomás csökkentésére alkalmazzák);
· meflokin (malária megelőzésére vagy kezelésére alkalmazzák);
· baklofén (izommerevség kezelésére alkalmazzák olyan betegségekben, mint például a szklerózis multiplex);
· aranysók, különösen intravénásan adagolva (reumatoid artritisz tüneti kezelésére szolgál);
· a cukorbetegség kezelésére szolgáló gyógyszerek (például inzulin, metformin, linagliptin, szaxagliptin, szitagliptin, vildagliptin);
· nem-szteroid gyulladáscsökkentő készítmények (NSAID-ok), például ibuprofén vagy diklofenák vagy nagy adagban acetilszalicilsav (ízületi gyulladás, fejfájás, fájdalom vagy gyulladás kezelésére).

A Bympero egyidejű bevétele étellel, itallal és alkohollal
A Bympero bevétele étkezés előtt javasolt.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség
Feltétlenül közölje kezelőorvosával, ha úgy gondolja, hogy terhes, vagy terhes lehet. Kezelőorvosa azt fogja javasolni Önnek, hogy hagyja abba a Bympero szedését, mielőtt teherbe esik, vagy amint megtudja, hogy terhes és hogy a Bympero helyett egy másik gyógyszert kezdjen el szedni. A Bympero szedése nem ajánlott a korai terhesség időszakában. Tilos szednie ezt a gyógyszert, ha több mint 3 hónapos terhes, mert súlyos károkat okozhat a magzatnak, ha ebben az időszakban szedi.

Szoptatás
Közölje orvosával, amennyiben szoptat, vagy el szeretné kezdeni a szoptatást. A Bympero alkalmazása nem javasolt szoptató anyáknak. Amennyiben szoptatni szeretne, kezelőorvosa másik készítményt választhat az Ön számára, különösen abban az esetben, ha gyermeke újszülött vagy koraszülött.

A készítmény hatásai a gépjárművezetéshez és a gépek kezeléséhez szükséges képességekre
A Bympero általában nem befolyásolja az éberséget, de egyes betegeknél az alacsony vérnyomás következtében szédülés vagy gyengeség jelentkezhet, különösen a kezelés megkezdésekor, gyógyszerváltásnál, valamint egyidejű alkoholfogyasztáskor. Ha Önnél ilyen tünetek jelentkeznek, a gépjárművezetéshez és gépek kezeléséhez szükséges képességei károsodhatnak.

A Bympero nátriumot és laktózt tartalmaz

A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.

[bookmark: _Hlk229390970]Amennyiben kezelőorvosa korábban már figyelmeztette Önt, hogy bizonyos cukrokra érzékeny, beszéljen kezelőorvosával, mielőtt elkezdi szedni ezt a gyógyszert.


3.	Hogyan kell szedni a Bympero-t?

A gyógyszert mindig a kezelőorvosa vagy a gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A készítmény ajánlott adagja naponta egyszer 1 tabletta. A tablettát egy pohár vízzel kell lenyelni reggel, étkezés előtt.

Kezelőorvosa bizonyos esetekben fél Bympero filmtablettát írhat fel Önnek, amelyet naponta egyszer, reggel étkezés előtt kell bevenni.

Vesekárosodás
Ha Ön közepesen súlyos vesekárosodásban szenved, kezelőorvosa fél Bympero-t írhat fel Önnek. A Bympero nem javasolt, ha Ön súlyos vesekárosodásban szenved.

Alkalmazása gyermekeknél és serdülőknél
Alkalmazása nem javasolt gyermekeknél és serdülőknél.

Ha az előírtnál több Bympero-t vett be
Ha Ön az előírtnál több tablettát vett be, azonnal értesítse kezelőorvosát vagy gyógyszerészét.
A túladagolás legvalószínűbb következményei az alacsony vérnyomás, ami szédülést vagy ájulást okozhat (ha ez bekövetkezik, segíthet, ha lefekszik és felpolcolja a lábait), a súlyos légzési nehézség, a remegés (a vércukorszint-csökkenés következtében) és a szívritmus lassulása.

Ha elfelejtette bevenni a Bympero-t
Fontos, hogy gyógyszerét mindennap bevegye, mert a rendszeres kezelés hatásosabb. Ha azonban mégis elfelejtett bevenni egy adagot a Bympero-ból, a következő adagot a szokott időben vegye be.
Ne vegyen be kétszeres adagot a kihagyott adag pótlására.

Ha idő előtt abbahagyja a Bympero szedését
Ne hagyja hirtelen abba a Bympero szedését és ne változtasson az adagoláson anélkül, hogy ezt megbeszélné kezelőorvosával, mivel ez szívbetegségében súlyos állapotromlást okozhat. A kezelést nem szabad hirtelen megszakítani, főleg koszorúér-betegségben szenvedő betegeknél.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
Hagyja abba a gyógyszer szedését, és azonnal forduljon orvoshoz, ha az alábbi mellékhatások bármelyikét tapasztalja:
· erős szédülés vagy ájulás az alacsony vérnyomás következtében (gyakori – 10 betegből legfeljebb 1 beteget érinthet);
· fokozódó légszomj és/vagy vízvisszatartás a szívelégtelenség súlyosbodása következtében (gyakori – 10 betegből legfeljebb 1 beteget érinthet);
· az arc, ajkak, száj, nyelv vagy torok duzzanata, légzési nehézség (angioödéma) (nem gyakori – 100 betegből legfeljebb 1 beteget érinthet);
· hirtelen kialakuló zihálás, mellkasi fájdalom, légszomj vagy légzési nehézség (hörgőgörcs) (nem gyakori – 100 betegből legfeljebb 1 beteget érinthet);
· szokatlanul gyors vagy szabálytalan szívverés, mellkasi fájdalom (angina) vagy szívroham (nagyon ritka – 10 000 betegből legfeljebb 1 beteget érinthet);
· végtaggyengeség vagy beszédzavar, amelyek egy esetleges sztrók jelei lehetnek (nagyon ritka – 10 000 betegből legfeljebb 1 beteget érinthet);
· hasnyálmirigy-gyulladás, ami kifejezett rossz közérzettel társuló súlyos hasi fájdalmat és hátfájdalmat okozhat (nagyon ritka – 10 000 betegből legfeljebb 1 beteget érinthet);
· sárgaság (a bőr és a szemfehérje sárgás elszíneződése), ami májgyulladás jele lehet (nagyon ritka – 10 000 betegből legfeljebb 1 beteget érinthet);
· bőrkiütés, amely gyakran az arcon, karokon vagy lábakon megjelenő vörös, viszkető foltokkal kezdődik (eritéma multiforme) (nagyon ritka – 10 000 betegből legfeljebb 1 beteget érinthet).

A Bympero általában jól tolerálható, de mint minden gyógyszernél, különböző mellékhatások jelentkezhetnek, különösen a kezelés megkezdésekor.

Azonnal értesítse kezelőorvosát vagy gyógyszerészét, ha bármilyen (alább felsorolt vagy nem felsorolt) mellékhatást észlel:

Nagyon gyakori (10 beteg közül több mint 1 beteget érinthet):
· alacsony pulzusszám.

Gyakori (10 beteg közül legfeljebb 1 beteget érinthet):
· fejfájás,
· szédülés,
· forgó jellegű szédülés,
· ízérzészavar,
· tűszúrásszerű érzés,
· bizsergés vagy zsibbadásérzés a kezekben vagy a lábakban,
· látászavarok,
· fülcsengés (zaj érzékelése a fülben),
· hidegérzés a kezekben vagy a lábakban,
· köhögés,
· légszomj (nehézlégzés),
· gyomor-bélrendszeri panaszok (hányinger, hányás, hasi fájdalom, emésztési zavar, hasmenés, székrekedés),
· allergiás reakciók (például bőrkiütés, viszketés),
· izomgörcsök,
· gyengeségérzés,
· fáradtság.

Nem gyakori (100 beteg közül legfeljebb 1 beteget érinthet):
· hangulatváltozások,
· alvászavarok,
· depresszió,
· szájszárazság,
· erős viszketés vagy súlyos bőrkiütések,
· hólyagok képződése a bőrön,
· a bőr fokozott érzékenysége a napfényre (fényérzékenységi reakció),
· verejtékezés,
· veseproblémák,
· impotencia,
· bizonyos fehérvérsejtek számának emelkedése (eozinofília),
· aluszékonyság,
· ájulás,
· szívdobogásérzés,
· szapora szívverés,
· szabálytalan szívverés (a szív pitvar-kamrai ingerületátvezetési zavarai),
· erek gyulladása (vaszkulitisz),
· szédülés felálláskor,
· izomgyengeség,
· ízületi fájdalom (artralgia),
· izomfájdalom (mialgia),
· mellkasi fájdalom,
· rossz közérzet,
· helyi duzzanat (perifériás ödéma),
· láz,
· elesés,
· eltérések a laboratóriumi paraméterekben: a vér káliumszintjének megemelkedése (a gyógyszer szedésének abbahagyása után normalizálódik), a vér nátriumszintjének csökkenése, cukorbetegeknél nagyon alacsony vércukorszint (hipoglikémia), emelkedett karbamid- és kreatininszint a vérben.

Ritka (1000 beteg közül legfeljebb 1 beteget érinthet):
· akut veseelégtelenség,
· [bookmark: _Hlk229391377]sötét színű vizelet, émelygés (hányinger) vagy hányás, izomgörcsök, zavartság és görcsrohamok. Ezek az úgynevezett elégtelen antidiuretikushormon-elválasztás szindróma (SIADH) tünetei lehetnek.
· csökkent vizeletürítés vagy a vizeletürítés megszűnése,
· kipirulás,
· rémálmok, hallucinációk,
· csökkent könnyelválasztás (száraz szem),
· hallászavarok,
· májgyulladás, mely a bőr vagy a szemfehérje sárgás elszíneződését okozhatja,
· allergiás orrfolyás, tüsszögés,
· allergiaszerű reakciók, mint például viszketés, kipirulás, kiütés,
· a pikkelysömör rosszabbodása,
· eltérések a laboratóriumi paraméterekben: májenzimszint-emelkedés, magas szérum bilirubinszint, kóros vérzsírszintek.

Nagyon ritka (10 000 beteg közül legfeljebb 1 beteget érinthet):
· zavartság,
· a szem irritációja és vörössége (kötőhártya-gyulladás),
· eozinofil pneumónia (a tüdőgyulladás ritka típusa),
· hasnyálmirigy-gyulladás (amely erős hasi- és hátfájdalommal jár),
· hajhullás,
· pikkelysömör (pszoriázis) megjelenése vagy súlyosbodása, pikkelysömörszerű kiütések,
· vérvizsgálatok eredményeinek a változásai (a fehérvérsejtek és vörösvértestek számának csökkenése, alacsony hemoglobinszint és vérlemezkeszám).

Nem ismert (a gyakoriság a rendelkezésre álló adatokból nem állapítható meg):
· az ujjak vagy lábujjak elszíneződése, zsibbadása és fájdalma (Raynaud-jelenség).

Ha ezeket a tüneteket tapasztalja, akkor a lehető leghamarabb forduljon kezelőorvosához.

Mellékhatások bejelentése
Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Bympero-t tárolni?

A gyógyszer gyermekektől elzárva tartandó!

A csomagoláson feltüntetett lejárati idő (EXP:) után ne szedje ezt a gyógyszert. A lejárati idő az adott hónap utolsó napjára vonatkozik.

A nedvességtől való védelem érdekében az eredeti csomagolásban tárolandó.
Ez a gyógyszer nem igényel különleges tárolási hőmérsékletet.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Bympero?
· A készítmény hatóanyagai a bizoprolol-fumarát és a perindopril-arginin.
5 mg bizoprolol-fumarátot (megfelel 4,24 mg bizoprololnak) és 5 mg perindopril-arginint (megfelel 3,395 mg perindoprilnek) tartalmaz filmtablettánként.

· Egyéb összetevők:
Tablettamag: kalcium-klorid-hexahidrát, nátrium-karbonát, mikrokristályos cellulóz, laktóz-monohidrát, hidegen duzzadó kukoricakeményítő, vízmentes kolloid szilícium-dioxid, kroszkarmellóz-nátrium és magnézium-sztearát.
Filmbevonat: polidextróz, kalcium-karbonát, hipromellóz, talkum, trigliceridek, sárga vas-oxid (E172), vörös vas-oxid (E172). Lásd 2. pont „A Bympero nátriumot és laktózt tartalmaz”.

Milyen a Bympero külleme és mit tartalmaz a csomagolás?

Narancssárga, ovális, mindkét oldalán domború filmtabletta egyik oldalán bemetszéssel. A bemetszés egyik oldalán „B” jelöléssel, a másik oldalán „1” jelöléssel van ellátva. A tabletta méretei: körülbelül 8 mm × 5 mm. A tabletta egyenlő adagokra osztható.

A Bympero az alábbi kiszerelésekben kerül forgalomba:
· 10 db, 30 db, 50 db, 60 db, 90 db, 100 db filmtabletta buborékcsomagolásban.
· 7 db, 28 db, 56 db és 98 db filmtabletta, naptárjelzéses buborékcsomagolásban.
[bookmark: Tab]
A forgalomba hozatali engedély jogosultja és a gyártó
KRKA, d.d., Novo mesto, Šmarješka cesta 6, 8501 Novo mesto, Szlovénia

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Tagállam neve
	Gyógyszer neve

	Bulgária, Ciprus, Szlovákia
	Bi-Prenessa

	Magyarország, Lengyelország
	Bympero

	Németország
	Bis-Prenessa

	Csehország, Lettország, Litvánia
	Bisoprolol/Perindopril arginine Krka

	Horvátország, Szlovénia
	Bisonessa



OGYI-T-24782/01	7×	OPA/Al/PE+nedvesség megkötő//Al/PE naptárjelzéses buborékcsomagolásban
OGYI-T-24782/02	10×	OPA/Al/PE+nedvesség megkötő//Al/PE buborékcsomagolásban
OGYI-T-24782/03	28×	OPA/Al/PE+nedvesség megkötő//Al/PE naptárjelzéses buborékcsomagolásban
OGYI-T-24782/04	30×	OPA/Al/PE+nedvesség megkötő//Al/PE buborékcsomagolásban
OGYI-T-24782/05	50×	OPA/Al/PE+nedvesség megkötő//Al/PE buborékcsomagolásban
OGYI-T-24782/06	56×	OPA/Al/PE+nedvesség megkötő//Al/PE naptárjelzéses buborékcsomagolásban
OGYI-T-24782/07	60×	OPA/Al/PE+nedvesség megkötő//Al/PE buborékcsomagolásban
OGYI-T-24782/08	90×	OPA/Al/PE+nedvesség megkötő//Al/PE buborékcsomagolásban
OGYI-T-24782/09	98×	OPA/Al/PE+nedvesség megkötő//Al/PE naptárjelzéses buborékcsomagolásban
OGYI-T-24782/10	100×	OPA/Al/PE+nedvesség megkötő//Al/PE buborékcsomagolásban

A betegtájékoztató legutóbbi felülvizsgálatának dátuma: 2026. augusztus.

